GEL มองแนวโน้ม Q2/59 โต หลังเดินหน้าเปิดโครงการอสังหาฯใหม่
GEL มองแนวโน้ม Q2/59 โต หลังเดินหน้าเปิดโครงการอสังหาฯใหม่ โชว์ Backlog กว่า 1.8 พันลบ. ทยอยรับรู้รายได้ปีนี้
17 พ.ค. 2559

นายธิติพงศ์ ตั้งพูนผลวิวัฒน์ ประธานเจ้าหน้าที่บริหาร บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า แนวโน้มธุรกิจในไตรมาส 2/59 คาดว่าจะเติบโตขึ้น โดยได้รับปัจจัยหนุนจากภาคอสังหาริมทรัพย์ที่มีการเปิดตัวโครงการใหม่ ๆ อย่างต่อเนื่อง จำนวนมูลค่างานในมือ (Backlog) ของบริษัทปัจจุบันที่มีอยู่กว่า 1.8 พันล้านบาท ซึ่งคาดว่าส่วนใหญ่จะทยอยรับรู้รายได้ในปีนี้
อีกทั้งการผลักดันให้ทุกผลิตภัณฑ์ของบริษัทมียอดขายเพิ่มขึ้นด้วยคุณภาพที่ได้รับความไว้วางใจจากลูกค้าและการขยายฐานผลิตภัณฑ์ไปยังภาคตะวันออก รวมถึงกลยุทธ์ในการบริหารงานเพื่อให้เกิดประสิทธิภาพสูงสุดในองค์กรอีกด้วย จากประเด็นดังกล่าวคาดว่าจะช่วยผลักดันรายได้ในปีนี้อยู่ที่ 2 พันล้านบาท ตามเป้าหมายที่วางไว้ นอกจากนี้ บริษัทยังมุ่งเน้นการบริหารจัดการด้านต้นทุนให้มีประสิทธิภาพโดยตั้งเป้าอัตรากำไรสุทธิ (Net Profit Margin) ในปีนี้จะเพิ่มขึ้นมาอยู่ที่ระดับ 7-8% จากปีก่อนที่ทำได้ 5%
“บริษัทยังคงมุ่งเน้นการเติบโตของธุรกิจด้วยการขยายกำลังการผลิตอย่างต่อเนื่องจากโรงงานปัจจุบันที่ได้ทำการผลิตเต็มกำลังการผลิตแล้ว โดยจะส่งผลให้บริษัทสามารถรองรับความต้องการของลูกค้าได้ อีกทั้งเกิดโอกาสในการขยายฐานลูกค้าเพิ่มมากขึ้น และปัจจัยสนับสนุนจากภายนอกที่จะช่วยเสริมความแข็งแกร่งให้กับบริษัท รวมถึงการให้ความสำคัญต่อการพัฒนาบุคลากรภายในที่จะช่วยพัฒนาศักยภาพของบริษัทให้แข็งแกร่งและนำพาองค์กรไปสู่เป้าหมายที่วางไว้ต่อไป”นายธิติพงศ์ กล่าว